**Informatīvais ziņojums**

**“Par 2017.gada 17.februāra Eiropas Savienības Izglītības, jaunatnes, kultūras un sporta ministru padomē izskatāmajiem Izglītības un zinātnes ministrijas kompetencē esošajiem jautājumiem”**

2017.gada 17.februāra Eiropas Savienības (turpmāk – ES) Izglītības, jaunatnes, kultūras un sporta ministru padomes darba kārtībā tiks izskatīti šādi Izglītības un zinātnes ministrijas kompetencē esoši jautājumi:

**1. Padomes secinājumu projekts par ieguldījumu Eiropas jaunatnē, īpašu uzmanību pievēršot Eiropas Solidaritātes korpusam -** *pieņemšana*

2016.gada 7.decembrī Eiropas Komisija (turpmāk – EK) publicēja virkni jaunu paziņojumu – “Ieguldījums Eiropas jaunatnē”, “Eiropas Solidaritātes korpuss” un “Izglītības uzlabošana un modernizēšana” – ar mērķi veidot labāku nākotni Eiropas iedzīvotājiem, it īpaši jauniešiem, sniedzot viņiem jaunas iespējas un palīdzot tās izmantot. EK paziņojumi ietver sevī tādas jomas, kā izglītība un mācības, solidaritāte un līdzdalība, nodarbinātība un mobilitāte. Secinājumu projektā tiek minēts, ka Eiropas Solidaritātes korpusa (turpmāk – ESK) pirmā posma īstenošanai tiks izmantots esošie resursi un ieviestie standarti, kas ir paredzēti Eiropas Brīvprātīgajam darbam, lai sniegtu iespēju jauniešiem jau šobrīd piedalīties Eiropas Solidaritātes korpusa aktivitātēs.

Ar secinājumu projektu Padome pieņem zināšanai EK paziņojumus, īpaši uzsverot ESK iniciatīvu. Secinājumu projektā dalībvalstis aicina ES 2017.gada pirmajā pusgadā nākt klajā ar priekšlikumu par iespējamo ESK otro posmu; kā arī skaidru iniciatīvas īstenošanas plānu, ieskaitot finansējuma, darbības un izvērtēšanas aspektus. Dalībvalstis uzsvēra nepieciešamību nodrošināt, ka iniciatīva sasniegs mērķi ne tikai attiecībā uz jauniešu līdzdalību, bet arī attiecībā uz kvalitatīvu iesaisti un projektiem, īpaši uzsverot mācīšanās nozīmi, kā arī neliks šķēršļus darba vietu izveidei jauniešiem.

**Latvijas pozīcija:**

**Latvija atbalsta** *Padomes secinājuma projekta par ieguldījumu Eiropas jaunatnē, jo īpaši attiecībā uz ESK*, pieņemšanu 2017.gada 17.februāra ES Izglītības, jaunatnes, kultūras un sporta ministru padomē.

**Latvija uzskata**, ka gaidāmajam EK likumdošanas priekšlikumam jābūt balstītam uz visaptverošu izvērtējumu, ņemot vērā subsidiaritātes principu. Uzskatām, ka ir būtiski noteikt ESK tiesisko ietvaru, lai tas varētu pilnvērtīgi darboties.

**Latvija atbalsta** Padomes secinājumu projektā piedāvāto iespēju paplašināšanu jauniešiem aktīvi iesaistīties brīvprātīgajā darbā, tādējādi attīstot savas prasmes un kompetences. **Latvija atzinīgi novērtē** uzsvaru uz kvalitātes aspektiem un jau izstrādāto un ieviesto tiesību normu ievērošanu gan attiecībā uz iniciatīvas brīvprātīgā darba, gan nodarbinātības virzienu.

**2. Padomes un Padomē sanākušo dalībvalstu valdību pārstāvju secinājumu projekts par iekļaušanu daudzveidībā, lai nodrošinātu augstas kvalitātes izglītību visiem iedzīvotājiem -** *pieņemšana*

Padomes secinājumu projekts veidots, pamatojoties uz Apvienoto Nāciju Organizācijas (turpmāk – ANO) Ilgtspējīgas attīstības mērķiem, Padomes un Komisijas 2015.gada kopīgo ziņojumu par stratēģiskās sistēmas Eiropas sadarbībai izglītības un mācību jomā īstenošanu un Deklarāciju par pilsoniskuma un kopīgo vērtību – brīvības, iecietības un nediskriminācijas – veicināšanu ar izglītības palīdzību (Parīzes deklarācija).

Secinājumu projektā tiek uzsvērta izglītības nozīme integrācijas un cieņas pret daudzveidību veicināšanai ES. Vienlaikus, tiek atzīmēts, ka lielāka uzmanība jāpievērš izglītības sistēmām, kas rūpētos par dažādām vajadzībām, ņemtu vērā spējas un nodrošinātu iespējas visiem izglītojamiem, piedāvājot formālas un neformālās izglītības iespējas un ikdienas mācīšanos. Visiem iedzīvotājiem jānodrošina tāda augstas kvalitātes izglītība, kas veicina dažādu kultūru un reliģiju līdzāspastāvēšanu, radot mierīgāku un demokrātiskāku Eiropu un veicinot inovāciju. Secinājumu projekts ietver virkni aicinājumu gan dalībvalstīm, gan EK, lai veicinātu iekļaujošu un kvalitatīvu izglītību visiem iedzīvotājiem.

**Latvijas pozīcija:**

**Latvija atbalsta** *Padomes un Padomē sanākušo dalībvalstu valdību pārstāvju secinājumu projekta par iekļaušanu daudzveidībā, lai nodrošinātu augstas kvalitātes izglītību visiem iedzīvotājiem*, apstiprināšanu ES Izglītības, jaunatnes, kultūras un sporta ministru padomē 2017.gada 17.februārī, un atzinīgi vērtē dokumenta sasaisti ar ANO Ilgtspējīgas attīstības mērķiem.

**Latvija uzskata**, ka nacionālajā līmenī identificētajām riska grupām, tajā skaitā, izglītojamajiem ar īpašām vajadzībām, patvēruma meklētājiem un personām ar bēgļa un alternatīvo statusu, ir jānodrošina kvalitatīva un iekļaujoša izglītība, kā arī jāveicina viņu iekļaušanu sabiedrībā un darba tirgū.

**Latvija atzinīgi vērtē** aicinājumu veicināt digitālo kompetenču attīstību, tostarp, nodrošinot atbilstošu infrastruktūru, attīstot pedagogu digitālās prasmes, veidojot atvērtu digitālo kultūru, kā arī sekmējot mediju lietotprasmi kritiskai un pārdomātai informācijas novērtēšanai.

**3. Izglītības un apmācības ieguldījums sociālajā kohēzijā un Eiropas kopīgo vērtību stiprināšanā saistībā ar 2017. gada Eiropas pusgadu –** *politikas debates*

Politikas debates ir daļa no Maltas prezidentūras ES Padomē (turpmāk – Maltas prezidentūra) gatavošanās 2017.gada Eiropas Semestrim, kura galvenā tēma ir “pilsoņu sociāli ekonomiskās labklājības uzlabošana”. Politikas debašu dokuments, minot dažādus pēdējo gadu notikumus, kas ietekmējuši, ES sociālo, ekonomisko un politisko vidi, norāda, cik būtiskas ir ES pamatvērtības, kuras nedrīkstētu uztvert kā pašsaprotamas. Izglītības politikai ir primāra loma iekļaušanas un dažādības respektēšanas veicināšanai ES. Eiropas pilsoņiem vajadzētu būt pieejamai kvalitatīvai izglītībai, kuras pamatā ir iekļaušana, vienlīdzība un taisnīgums un nodrošina atbilstošas prasmes, vērtību apguvi, spēju un inovāciju attīstību (jo īpaši digitālo darba kārtību), kas nepieciešami nodarbinātībai un dzīvei kopumā.

Politikas debatēm Maltas prezidentūra izvirzījusi šādus jautājumus:

*1. Pārskatot ES pamatvērtības spēcīgākas, vienotākas un sociālekonomiskas Eiropas veidošanai:*

*Izglītības politikām jābūt visu iekļaujošām un tām jāveicina cieņa pret daudzveidību ES. 2015.gada Starptautiskā skolēnu novērtēšanas programmas pētījuma (turpmāk – PISA 2015) rezultāti liecina par sociāli ekonomisko atšķirību negatīvo ietekmi uz izglītojamo vispārējo izglītības līmeni. Atstumto izglītojamo un darbinieku izglītības prasmju kopuma uzlabošana, izmantojot augstas kvalitātes izglītību, dos ievērojamu ieguldījumu, lai novērstu esošās atšķirības un mazinātu nevienlīdzību izglītībā. Ko dalībvalstis dara šajā sakarā?*

*2. Atsakoties no “viens izmērs der visiem” pieejas izglītības politikā:*

*Ir nepieciešamība pēc pielāgota mācību satura un programmām, kas sekmē individuālu atbalstu jauniešiem ar dažādām un speciālām vajadzībām un tiem, kuriem ir augsts priekšlaicīgas mācību pārtraukšanas un sociālo un / vai ekonomisko iespēju mazināšanās risks. Kā ES dalībvalstīs īstenotās izglītības programmas var tikt uzlabotas, nosakot nacionāla vai ES līmeņa mērķus? Kā dalībvalstis atbalsta nepārtrauktu pedagogu profesionālo pilnveidi, ieskaitot iniciatīvas, lai pedagogu varētu dalīties pieredzē un pieejās labākai iekļaušanai daudzveidībā?*

**Latvijas pozīcija:**

**Latvija atzinīgi novērtē** Maltas prezidentūras ministru politikas diskusijai izvēlēto tēmu, liekot uzsvaru uz izglītības nozīmi sociālās kohēzijas un kopējo Eiropas vērtību veicināšanā.

**Latvijas sniegtās atbildes uz diskusijai izvirzītajiem jautājumiem:**

*1.jautājums*

Izvērtējot PISA 2015 rezultātus, arī Latvijai aktuāls ir jautājums par sociāli ekonomisko atšķirību negatīvo ietekmi uz izglītojamo vispārējo izglītības līmeni, un īpaši būtiskas atšķirības izglītības līmenī ir starp pilsētām un mazāk apdzīvotām vietām. Lai celtu izglītojamo vispārējo izglītības līmeni, plānota gan izglītības satura reforma, gan ilgtspējīga skolu tīkla izveide.

Šobrīd ir uzsākts darbs pie liela mēroga izglītības satura reformas – kompetenču pieejā balstītas vispārējās izglītības satura ieviešanas Starp šīm kompetencēm ir gan pamata kompetences matemātikā, valodās un dabaszinātnēs, gan digitālā un kritiskās domāšanas kompetences, gan sadarbības, pašizziņas un mācēt mācīties kompetences. Projekts tiek īstenots pakāpeniski pa izglītības līmeņiem ar Eiropas Sociālā fonda atbalstu un noslēgsies 2021.gadā.

Atbilstoši OECD rekomendācijām izglītības jomā Latvija strādā, lai izveidotu ilgtspējīgu skolu tīklu. Ir izveidoti izglītības pieejamības kritēriji un norit darbs pie atbalsta pasākumiem. Šobrīd tiek veikts neatkarīgs pētījums par kvalitatīva vispārējās izglītības iestāžu tīkla telpisko kartējumu.

Lai pilnveidotu nodarbināto personu profesionālo kompetenci, laikus novērstu darbaspēka kvalifikācijas neatbilstību darba tirgus pieprasījumam un veicinātu strādājošo konkurētspēju un darba produktivitātes pieaugumu, Latvija 2017.gadā ar ES struktūrfondu atbalstu ir uzsākusi īstenot projektu, kura ietvaros plānots sniegt atbalstu vairāk kā 38 000 nodarbinātajiem jau no 25 gadu vecuma ar zemu izglītības līmeni, ar izglītību specialitātē, kurā vērojams darbaspēka trūkums, kā arī ar izglītību specialitātē, kurā cilvēkresursu piedāvājums pārsniedz pieprasījumu.

*2.jautājums*

Latvija 2017.gadā uzsāka īstenot projektu ar ES fondu atbalstu, kura mērķis ir samazināt priekšlaicīgu mācību pārtraukšanas risku izglītojamo vidū, nodrošinot preventīvus un intervences pasākumus. Plānots, ka līdz 2022.gada beigām 665 Latvijas izglītības iestādes būs ieviesušas un nodrošinās sistēmisku atbalstu priekšlaicīgas mācību pārtraukšanas risku mazināšanai.

Vienlaicīgi, ar ES fondu līdzfinansējumu 2016.gadā tika uzsākts projekts, kas sniegs atbalstu izglītojamo individuālo kompetenču attīstībai. Tas ietvers atbalstu izglītojamajiem vispārējās izglītības iestādēs, tai skaitā izglītojamo talantu atklāšanai un izkopšanai, sociālās atstumtības riskam pakļautajiem izglītojamajiem, tai skaitā izglītojamajiem ar speciālajām vajadzībām, un atbilstoša pedagogu profesionālās kompetences pilnveide.

Saskaņā ar Latvijas normatīvo regulējumu vispārējās un profesionālās izglītības, kā arī interešu izglītības pedagogiem ir pienākums veikt profesionālās kompetences pilnveidi triju gadu laikā ne mazāk par 36 stundām. Lai to nodrošinātu tiek sniegts budžeta atbalsts pedagogu profesionālās kompetences pilnveidei. No 2014.gada šis atbalsts ir 1,3 milj. euro gadā, tostarp 50 250 euro ir iezīmēti speciālās izglītības jautājumiem. Pedagogu profesionālā pilnveide paredzēta visās ES fondu atbalsta programmās, kas skar mācību satura vai pārvaldības jautājumus, piemēram, kompetenču pieejā balstīta vispārējās izglītības satura ieviešanai un pasākumiem priekšlaicīgu mācību pārtraukšanas samazināšanai, īstenojot preventīvus un intervences pasākumus.

**Saskaņošana**

Pozīciju projekti ir saskaņoti atbilstoši ar Ārlietu ministriju, Labklājības ministriju, Ekonomikas ministriju un Kultūras ministriju.

Pozīciju projekti tiks saskaņoti Saeimas Eiropas lietu komisijas 2017.gada 15.februāra sēdē.

**Latvijas delegācijas sastāvs**

Delegācijas vadītājs: Izglītības un zinātnes ministrijas valsts sekretāre Līga Lejiņa.

Delegācijā: Latvijas Republikas pastāvīgā pārstāvja Eiropas Savienībā vietnieks, vēstnieks Juris Štālmeistars, Izglītības un zinātnes ministrijas nozares padomniece Santa Ozoliņa.

Izglītības un zinātnes ministrs K.Šadurskis

Vizē: Valsts sekretāra vietnieks –

Sporta departamenta direktors,

valsts sekretāra p.i. E.Severs

10.02.2017. 12:37

1375

Zvirbule

67047896, maija.zvirbule@izm.gov.lv